| Australiškasis futbolas |
| --- |
|  |
| **Tipas** | Komandinė pilno kontakto sporto šaka |
| **Valdymo organas** | AFL Komisija  |
| **Sukurtas** | 1858 m. Melburnas (pirmosios rungtynės) |
| **Įranga** | Australiško futbolo kamuolys |
| **Olimpiadose** | Demonstracinė sporto šaka 1956 m. vasaros olimpinėse žaidynėse |

**Australiškasis futbolas** (angl. *Australian rules football*, angl. *Australian football*, arba neformaliai angl. *Aussie rules*) – kontaktinis sportas, žaidžiamas tarp dviejų iš 18 žaidėjų sudarytų komandų ovalioje aikštėje, dažnai modifikuotoje kriketo aikštelėje. Taškai gaunami įspyrus ovalų kamuolį tarp centrinių vartų virpstų (šešių taškų įvartis) arba tarp centrinių ir išorinių virpstų (vieno taško įvartis). Labiausiai paplitęs Australijoje.

Rungtynių metu žaidėjai gali išsidėstyti bet kurioje aikštės vietoje ir kamuolį varyti tiek rankomis, tiek kojomis. Pagrindiniai veiksmai yra kamuolio nešimas, perdavimas, sugavimas pašokant ir varymas rankomis. Kamuolį nešant kas 10 žingsnių privaloma jį mušti į žemę. Žaidėjams leidžiama kovoti rankomis ir kliudyti varžovams visu kūnu. Kita vertus, pavojingas fizinis kontaktas (pvz. varžovo stūmimas į nugarą), trukdymas gaudyti kamuolį pašokant ir tyčinis žaidimo lėtinimas yra baudžiami baudos smūgiais, nuobaudomis iš toli arba suspendavimu tam tikram rungtynių skaičiui, atsižvelgiant į pažeidimo sunkumą. Žaidimas pasižymi dažnomis fizinėmis grumtynėmis, šuoliais gaudant kamuolį, greitu žaidėjų ir kamuolio judėjimu bei rezultatyvumu – per rungtynes 2020 m. vidutiniškai buvo surenkama 72,9 taško.

Šios sporto šakos ištakos siejamos su futbolo rungtynėmis, žaistomis Melburne 1858 m. ir kurias savo ruožtu įkvėpė Anglijos valstybinėse mokyklose žaistas futbolas. Siekdamas sukurti žaidimą, labiau pritaikytą suaugusiems ir Australijos sąlygoms, Melburno futbolo klubas 1859 m. gegužę paskelbė pirmąsias australiško futbolo taisykles, kurios senumu lenkia kitus pasaulyje paplitusius futbolo variantus.

Australijos futbolas surenka daugiausiai žiūrovų aikštėse ir prie televizijos ekranų iš visų sporto šakų Australijoje, o Australijos futbolo lyga (AFL), vienintelė visiškai profesionali šio sporto šaka, yra turtingiausia šalies sporto organizacija. AFL didysis finalas, kasmet vykstantis Melburno kriketo aikštėje, yra lankomiausias klubų čempionato renginys pasaulyje. Šis sportas taip pat žaidžiamas mėgėjų lygiu daugelyje šalių ir keliais variantais. Jo taisykles reglamentuoja AFL komisija, remdamasi AFL žaidimo komiteto įstatymais.

Paplitimas pasaulyje
--------------------

Šalys, kurių australiškojo futbolo nacionalinės rinktinės (pažymėtos raudonai valstybės) yra dalyvavusios Tarptautinėje taurėje, rengiamojoje kas trejus metus Australijoje.
Nors Lietuva neturi savo nacionalinės komandos, australiškojo futbolo rungtynės pirmą kartą sužaistos 2009 m. Vilniuje, kai šio sporto mėgėjo prancūzo iniciatyva įkurtas „Geležinių vilkų" klubas. Nuo to laiko yra mėginimų sportą populiarinti.

Tarp AFL klubų žaidėjų yra vienas lietuvių kilmės australas Adam Ramanauskas, žaidęs Esendono Bombers klube, ir Brisbano Lions klube rungtyniaujantis Lietuvoje gimęs Deividas Uosis. Nėra žinoma, kad žaidimas būtų žaistas kitose Baltijos šalyse.

Išnašos
-------

1. ↑  Australiškasis futbolas (VLE)
2. ↑  Harding, Bob. Why the AFL is in a scoring drought and how they can get out of it (SEN)
3. ↑  History Archyvuota kopija 2007 m. gruodžio 13 d iš Wayback Machine projekto. Official Website of the Australian Football League
4. ↑  *Events That Shaped Australia*. New Holland. 2006. p. 61. ISBN 978-1-74110-492-9. `{{cite book}}`: Citata turi nebenaudojamą parametrą `|authors=` (pagalba)
5. ↑  Kwek, Glenda (2013 m. kovo 6 d.) "AFL leaves other codes in the dust" Archyvuota kopija 2016 m. lapkričio 6 d iš Wayback Machine projekto. *The Sydney Morning Herald*. Tikrinta 2016 m. gruodžio 18 d.
6. ↑  "AFL is clearly Australia’s most watched Football Code, while V8 Supercars have the local edge over Formula 1" Archyvuota kopija 2020 m. rugpjūčio 6 d iš Wayback Machine projekto. (2014 m. kovo 14 d), Roy Morgan. Tikrinta 2016 m. gruodžio 18 d.
7. ↑  "The richest codes in world sport: Forget the medals, these sports are chasing the gold" (2014 m. gegužės 8 d.) *Courier Mail*. Tikrinta 2016 m. spalio 9 d.
8. ↑
9. ↑  Airijos lietuvio svajonė pildosi: tapo australiškojo futbolo profesionalu (lrytas.lt)